ג'ימי ויקו

ביוגרפיה

ויקו נולד בצרפת, לאם מחוף השנהב ולאב צרפתי והחל לעסוק באתלטיקה בגיל 10.
התחרות הבינלאומית הראשונה בה השתתף הייתה אליפות העולם לקדטים שנערכה בברסנונה, איטליה, בשנת 2009. הוא התחרה בריצת 100 מטר והגיע עד לגמר, בו סיים במקום השביעי בתוצאה של 10.89 שניות. לפני כן, בשלב חצי הגמר סיים במקום השני במקצה שלו בשיא אישי חדש של 10.56 שניות. שנה לאחר מכן, באליפות העולם לנוער שנערכה במונקטון, קנדה, זכה במדליה בינלאומית ראשונה, לאחר שסיים שלישי בריצת 100 מטר בתוצאה של 10.28 שניות, וזכה במדליית הארד.
באליפות אירופה שנערכה באותה שנה, זכה ויקו במדליית זהב בריצת 4X100 מטר לאחר שנבחרתו קבעה תוצאה של 38.11 שניות, והדקימה את נבחרת איטליה (38.17 שניות) וגרמניה (38.44 שניות)

מדליה באליפות עולם

באליפות העולם שנערכה בחודש אוגוסט בטגו, דרום קוריאה, זכה ויקו במדליית כסף בריצת 4X100 מטר ביחד עם חבריו לנבחרת כריסטוף למטר, טדי טינמר ויאניק לזור, בתוצאה של 38.20 שניות, לפני נבחרת סנט קיטס ונוויס, ואחרי נבחרת ג'מייקה, שקבעה שיא עולם חדש של 37.04 שניות. ויקו התחרה גם בריצת 100 המטרים, בה סיים במקום השישי, בתוצאה של 10.27 שניות.

2012

באליפות אירופה שנערכה בחודש יוני, זכה ויקו במדליית כסף בריצת 100 מטר לאחר שקבע תוצאה של 10.12 שניות, וסיים אחרי בן ארצו כריסטוף למטר (10.09 שניות) ולפני ג'ייסומה סאידי נדורה הנורווגי (10.17 שניות).

מדליה אולימפית

באולימפיאדה שנערכה בלונדון בחודש אוגוסט, זכה ויקו במדליית ארד בריצת 4X100 מטר בתוצאה של 38.16 שניות, אחרי נבחרת ג'מייקה שקבעה שיא אולימפי ושיא עולם של 36.84 שניות, ונבחרת טרינידד וטובאגו (38.12 שניות). בריצת 100 המטרים סיים במקום השישי במקצה שלו וה-16 הכללי בשלב חצי הגמר בתוצאה של 10.16 שניות, ולא עלה לגמר.
בתחרות ליגת היהלום בלוזאן שנערכה באותו חודש, סיים ויקו במקום החמישי בריצת 100 מטר בשיא אישי חדש של 10.02 שניות.

2013

באליפות אירופה באולם שנערכה בחודש מרץ בשוודיה, זכה ויקו במדליית זהב בריצת 60 מטר בשיא אישי חדש של 6.48 שניות, והקדים את ג'יימס דסאולו הבריטי שקבע תוצאה זהה לזו של ויקו, ואת מייקל טומי האיטלקי (6.52 שניות). באליפות צרפת שנערכה ביולי, ויקו זכה במדליית זהב בריצת 100 מטר לאחר שירד לראשונה מגבול 10 השניות וקבע תוצאה של 9.95 שניות. 
חודש לאחר מכן, באליפות העולם שנערכה במוסקבה, סיים במקום השלישי במקצה שלו וה-10 הכללי בשלב חצי הגמר בריצת 100 מטר בתוצאה של 10.01 שניות, ופיספס את העלייה לגמר במאית שנייה בלבד. באותה אליפות השתתף גם בריצת 200 המטרים, בה סיים במקום הרביעי במקצה וה-14 הכללי בשלב חצי הגמר בתוצאה של 20.51 שניות, ולא עלה לגמר, ובריצת השליחים 4X100 מטר בה סיים עם נבחרתו במקום השישי במקצה וה-17 הכללי בשלב המוקדמות בתוצאה של 38.97 שניות, וגם כן לא עלה לשלב הגמר.

2014

בתחרות שנערכה בצרפת בחודש מאי, סיים ויקו ראשון בריצת 100 מטר לאחר שקבע תוצאה של 9.95 שניות, והשווה את שיאו האישי. בסוף אותו חודש התחרה בליגת היהלום ביוג'ין בריצת 100 מטר וקבע שיא צרפתי חדש של 9.89 שניות, שמיקם אותו שלישי. שלושה חודשים לאחר מכן, באליפות אירופה שנערכה בציריך, ויקו נעדר משלב חצי הגמר בריצת 100 המטרים עקב מתיחה בשריר, אך לפני כן, בשלב המוקדמות, סיים במקום הראשון הכללי לאחר שקבע תוצאה של 10.06 שניות.

שיאן אירופה

בתחרות ליגת היהלום בפריז שנערכה בחודש מאי, סיים ויקו במקום השני בריצת 100 מטר לאחר שקבע תוצאה של 9.86 שניות, והשווה את שיאו האירופאי של פרנסיס אוביקוולו, משנת 2004.
באליפות העולם שנערכה בחודש אוגוסט בבייג'ינג, סיים במקום השמיני בריצת 100 מטר לאחר שקבע תוצאה של 10.00 שניות, ובמקום החמישי בריצת 4X100 מטר, לאחר שקבע יחד עם נבחרתו תוצאה של 38.23 שניות.

2016

באולימפיאדת ריו דה ז'ניירו (2016), סיים ויקו בגמר ה100 מטר במקום השביעי לאחר שקבע תוצאה של 10.04 שניות.